PMIndiaData/PMIndiaSum huggingface dataset:
சுகாதாரம் மற்றும் ஆரோக்கியத்துறையில் இந்தியா – ஜப்பான் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

சுகாதாரம் மற்றும் ஆரோக்கியத்துறையில் இந்தியா – ஜப்பான் இடையேயான புரிந்துணர்வு ஒப்பந்தத்திற்குப் பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் அக்டோபர் 29, 2018 அன்று கையெழுத்தானது. குறிப்பிட்ட திட்டங்களை மேம்படுத்துதல் ஒவ்வொரு துறையிலும் தேர்ச்சி பெற்று புதிய துறைகளில் கவனம் செலுத்துவது உட்பட உள்ளுறுப்புகளுக்கான மருந்து, அறுவை சிகிச்சை, விபத்துக்கான சிகிச்சை ஆகிய துறைகளில் மனித வளத்தை மேம்படுத்துதல்; மருத்துவப் பரிசோதனைக்குக் கூட்டாக நவீன பரிசோதனை கூடத்தை உருவாக்குவது; சுகாதாரப் பணியாளர்களில் பயிற்சி பெறுவோருக்கு ஜப்பான் மொழிக்கல்வி மையத்தை நிறுவுதல்; ஏ.யூ.எம்.எஸ் போன்று இருநாடுகளிலும் 3-ம் நிலை கவனிப்பு மையங்களை உருவாக்குவதில் கூட்டுறவை ஏற்படுத்துதல்; ஜப்பானிலிருந்து சான்றிதழ் பெற்ற சுகாதாரப் பணியாளர்களை அனுப்புவது மற்றும் பயிற்சி பெற்ற சுகாதாரப் பணியாளர்கள் கிடைக்க பாடத்திட்டங்கள் மற்றும் பாடநூல்களை ஜப்பானுக்கு அனுப்புவது ஆகியவற்றின் மூலம் சுகாதாரப் பணியாளர்களுக்கு தொழில்நுட்ப ரீதியான உள்நிலை பயிற்சித் திட்டங்களை செயல்படுத்தும் அமைப்புகளுக்கு ஆதரவு அளித்தல். இந்த ஒத்துழைப்புக்கான புரிந்துணர்வு ஒப்பந்த அமலாக்கத்தைக் கண்காணிக்கவும், ஒத்துழைப்பை மேலும் விரிவுபடுத்தவும் கூட்டான உயர்நிலை ஆலோசனைக் குழு அமைக்கப்படவுள்ளது.
காமன்வெல்த் விளையாட்டு போட்டியில் மகளிருக்கான ஈட்டி எறிதலில் வெண்கலப் பதக்கம் வென்ற அன்னு ராணிக்கு பிரதமர் வாழ்த்து

2022 காமன்வெல்த் விளையாட்டுப் போட்டியில் மகளிர் ஈட்டி எறிதல் போட்டியில் வெண்கலப் பதக்கம் வென்ற அன்னு ராணிக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; “அன்னு ராணி மிகச்சிறந்த விளையாட்டு வீராங்கனை. அவர் சிறந்த திறமையைக் காட்டினார். ஈட்டி எறிதலில் வெண்கலப் பதக்கம் வென்றது எனக்கு மகிழ்ச்சி அளிக்கிறது. அவருக்கு வாழ்த்துக்கள். வரும் ஆண்டுகளில் அவர் தொடர்ந்து சிறந்து விளங்குவார் என்று நான் உறுதியாக நம்புகிறேன். #Cheer4India” •••••••••••••
பார்வையற்றோர்களுக்கான 20 ஓவர் கிரிக்கெட்டில் உலகக் கோப்பையை வென்ற இந்திய அணிக்கு பிரதமர் பாராட்டு

பெங்களூருவில் நடைபெற்ற பார்வையற்றோர்களுக்கான 20 ஓவர் கிரிக்கெட் போட்டியில் உலகக் கோப்பையை வென்ற இந்திய அணிக்கு பிரதமர் திரு. நரேந்திர மோடி பாராட்டு தெரிவித்துள்ளார். “20 ஓவர் கிரிக்கெட் உலகக் கோப்பையை இந்தியா வென்றிருப்பதில் மகிழ்ச்சி அடைகிறேன். அணிக்கு பாராட்டுதல்கள். அவர்களின் இந்த சாதனையால் இந்தியா பெருமை கொள்கிறது” என்று பிரதமர் கூறியுள்ளார்.
திரு நரேந்திர சஞ்சல் மறைவுக்கு பிரதமர் இரங்கல்

திரு நரேந்திர சஞ்சல் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். பிரதமர் விடுத்துள்ள சுட்டுரை செய்தியில், ‘‘ஆன்மீக பாடல்களை பாடும் பிரபல பாடகர் நரேந்திர சஞ்சலின் மறைவு மிகுந்த வருத்தம் அளிக்கிறது. தனது துடிப்பான குரலால், அவர் பாட்டுலகில் முத்திரை பதித்தார். இந்த சோகமான நேரத்தில் அவரது குடும்பத்தினருக்கும், ரசிகர்களுக்கும் எனது இரங்கல்களை தெரிவித்துக் கொள்கிறேன். ஓம் சாந்தி! ’’ என குறிப்பிட்டுள்ளார்.
அரசியல் சாசன உத்தரவில்-1954 (ஜம்மு-காஷ்மீருக்குப் பொருத்துவது)

பிரதமர் திரு. நரேந்திர மோடி தலைமையில் இன்று கூடிய மத்திய அமைச்சரவைக் கூட்டத்தில், அரசியல் சாசன (ஜம்மு காஷ்மீருக்குப் பொருந்தக் கூடியது) உத்தரவில் (1954) திருத்தம் கொண்டுவதற்காக, 2017ம் ஆண்டு அரசியல் சாசனத் திருத்தம் (ஜம்மு காஷ்மீருக்குப் பொருந்தக் கூடியது) திருத்தம் கொண்டு வருவதற்கு ஒப்புதல் அளிக்கப்பட்டது. இந்த ஒப்புதல் மூலம் ஜம்மு காஷ்மீர் மாநிலத்தில் சரக்குகள் மற்றும் சேவைகள் வரி (ஜிஎஸ்டி) விதிப்பு நடைமுறைப்படுத்த வழியேற்படும். இதற்கான அரசியல் சாசன (ஜம்மு காஷ்மீருக்குப் பொருந்தக் கூடியது) திருத்தச் சட்டம் (2017) ஏற்கெனவே குடியரசுத் தலைவரின் ஒப்புதலை அடுத்து இந்திய அரசிதழில் (Gazette of India) 2017ம் ஆண்டு ஜூலை 6ம் தேதி அறிவிக்கையாக வெளியிடப்பட்டுள்ளது.
கென்-பெட்வா நதிகள் இணைப்புத் திட்டத்திற்கு அமைச்சரவை ஒப்புதல்

கென்–பெட்வா நதிகள் இணைப்புத் திட்டத்திற்கு நிதி அளித்தல் மற்றும் அமலாக்கத்திற்குப் பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் இன்று ஒப்புதல் அளித்தது. 2020-21 விலை நிலவரப்படி, கென்-பெட்வா இணைப்புத் திட்டத்தின் மொத்த செலவு ரூ.44,605 கோடி என மதிப்பிடப்பட்டுள்ளது. இந்தத் திட்டத்திற்கு மத்திய அரசு ரூ.39,317 கோடி நிதியுதவி செய்யவும், இதில் ரூ.36,290 கோடி மானியமாகவும், ரூ.3,027 கோடி கடனாகவும் வழங்க மத்திய அமைச்சரவை ஒப்புதல் அளித்துள்ளது. நவீன தொழில்நுட்பத்துடன் இந்தத் திட்டத்தை 8 ஆண்டுகளில் பூர்த்தி செய்ய உத்தேசிக்கப்பட்டுள்ளது. இது செயல்பாட்டுக்கு வரும்போது ஆண்டுக்கு 10.62 லட்சம் ஹெக்டேர் பாசன வசதிப் பெறும். 62 லட்சம் பேருக்கு குடிநீர் விநியோகம் செய்யப்படும். 103 மெகாவாட் புனல் உற்பத்தியும், 27 மெகாவாட் சூரிய மின்சக்தியும் உற்பத்தி செய்யப்படும்.
இந்தியா மற்றும் வங்காளதேசம் இடையே, எல்லைப்புறச் சந்தைகள் திட்டத்தை செயலாக்குவது தொடர்பாக புரிந்துணர்வு ஒப்பந்தம் மற்றும் ஏற்கனவே கையெழுத்திடப்பட்ட ஒப்பந்தத்தில் திருத்தம்.

பிரதமர் திரு நரேந்திர மோடி அவர்கள் தலைமயிலான மத்திய அமைச்சரவை, இந்தியா மற்றும் வங்காளதேசம் இடையே (1) “எல்லைப்புறச் சந்தைகள் ” திட்டம் செயல்படுத்துவது தொடர்பாக 23.10.2010 அன்று கையெழுத்தான புரிந்துணர்வு ஒப்பந்தம், (2) 15.05.2012 அன்று கையெழுத்தான ஒப்பந்தத்தில் திருத்தம், (3) சம்பந்தப்பட்ட மாநில அரசுகள் மற்றும் வங்காளதேசத்துடன் கலந்தாலோசித்த பிறகு, எல்லைப்புறச் சந்தைகள் திட்டத்துக்கு ஏற்ற இடத்தை தேர்ந்தெடுத்தல் (4) மேற்கூறிய ஒப்பந்தம் குறித்து சம்பந்தப்பட்ட மாநில அரசுகள், மத்திய அரசு துறைகள் மற்றும் வங்காளதேசம் நாட்டுடன் கலந்தாலோசித்து தேவையான திருத்தங்கள் செய்தல், ஆகியவற்றுக்கு, ஒப்புதல் அளித்தது. எல்லைப்புறச் சந்தைகள் திட்டம், இரு நாட்டு எல்லைப் பகுதியில் வாழும் மக்களின் நலனுக்காகவும், உள்ளூரில் உற்பத்தியாகும் பொருட்களை, உள்ளூர் சந்தைகளில் பணம் மற்றும் பண்டமாற்று முறையில் விற்பனை செய்தல் ஆகியவற்றை ஊக்குவிக்கும். இரு தரப்பு வர்த்தகத்தில் இது பெரிய தாக்கத்தை ஏற்படுத்தாது என்றாலும், இரு தரப்பிலும் உள்ள விளிம்பு நிலை மக்களின் பொருளாதாரத்தை மேம்படுத்த இது உதவும். பின்னணி : வங்காளதேச பிரதமர் 10-13 ஜனவரி 2010ல் இந்தியா வருகை தந்திருந்தபோது, எல்லைப்புறச் சந்தைகள் திட்டம், பரிசோதனை முறையில், தேர்ந்தெடுக்கப்பட்ட இடங்களில், மேகாலயா எல்லை உட்பட, இரு நாடுகளும் ஒப்புக் கொள்ளும் வரைமுறைகளின்படி, உள்ளூர் பொருட்களை வர்த்தகம் செய்வது என்று ஒப்புக் கொள்ளப்பட்டது. இதை செயல்படுத்துவதற்காக, எல்லைப்புறச் சந்தைகள் திட்டம் செயல்படுத்தப்படுவது குறித்து, 23 அக்டோபர் 2010ல் இந்தியா மற்றும் வங்காளதேசம் இடையே புரிந்துணர்வு ஒப்பந்தம் கையெழுத்தானது. இந்த ஒப்பந்தத்தில் திருத்தம் செய்வதற்கான ஒப்பந்தம் 15 மே 2012ல் கையெழுத்தானது. கீழ்கண்ட எல்லைப்புறச் சந்தைகள் திட்டங்கள் ஏற்கனவே செயல்பாட்டில் உள்ளன. 1) கலாய்ச்சார் (மேகாலயா – வங்காளதேசம் எல்லை) 2) பாலாத் (மேகாலயா – வங்காளதேசம் எல்லை) 3) கம்லசாகர் (திரிபுரா – வங்காளதேசம் எல்லை) 4) ஸ்ரீநகர் (திரிபுரா – வங்காளதேசம் எல்லை) கூடுதலாக, திரிபுராவில் மேலும் இரண்டு எல்லைப்புறச் சந்தைகளும், மேகாலயாவில் மேலும் நான்கு எல்லைப்புறச் சந்தைகள் கள் அமைப்பதென்று, இரு நாட்டு அரசுகளும் முடிவெடுத்துள்ளன.
டாக்டர் ஏ.பி.ஜே. அப்துல் கலாம் பிறந்த நாளை முன்னிட்டு பிரதமர் அவருக்கு புகழாரம் சூட்டினார்

டாக்டர் ஏ.பி.ஜே. அப்துல் கலாம் பிறந்த நாளை முன்னிட்டு பிரதமர் திரு. நரேந்திர மோடி அவருக்கு புகழாரம் சூட்டினார் “டாக்டர் ஏ.பி.ஜே. அப்துல் கலாம் பிறந்த நாளை முன்னிட்டு பிரதமர் அவருக்கு என் அஞ்சலிகள். ஒவ்வொரு இந்தியனின் மனதையும் கவர்ந்தவர் அவர்” என்று பிரதமர் குறிப்பிட்டுள்ளார்.
வேளாண் உள்கட்டமைப்பு நிதியமைப்பின் கீழ் நிதி வசதியைத் தொடங்கி, PM-KISAN திட்டத்தின் கீழ் நலத்திட்டங்களையும் பிரதமர் நாளை வெளியிடுகிறார்

வேளாண் உள்கட்டமைப்பு நிதித் திட்டத்தின் கீழ், ஆகஸ்ட் 9 ஆம் தேதி காலை 11 மணிக்கு காணொளிக் காட்சி மூலம் 1 லட்சம் கோடி ரூபாய்க்கான நிதித் திட்டங்களை பிரதமர் திரு. நரேந்திர மோடி வெளியிடுகிறார். மேலும் பிரதமர், ஆறாவது தவணையாக 17,000 கோடி ரூபாய் நிதியை 8.5 கோடி விவசாயிகளுக்கு PM-KISAN திட்டத்தின் கீழ் வெளியிடுகிறார், இந்நிகழ்ச்சி நாடு முழுவதும் உள்ள லட்சக்கணக்கான விவசாயிகள், கூட்டுறவு நிறுவனங்கள் மற்றும் மக்களின் முன்னிலையில் நடைபெறும். இந்நிகழ்ச்சியில் மத்திய வேளாண்மை மற்றும் விவசாய நலத்துறை அமைச்சர் திரு. நரேந்திர சிங் தோமரும் கலந்து கொள்வார் மத்திய துறையின், “வேளாண் உள்கட்டமைப்பு நிதி” திட்டத்தின் கீழ் ரூ. 1 லட்சம் கோடி நிதி உதவித் திட்டத்திற்கு மத்திய அமைச்சரவையும் ஒப்புதல் அளித்துள்ளது. அறுவடைக்குப் பிந்தைய மேலாண்மை உள்கட்டமைப்பு மற்றும் குளிர் சாதன சேமிப்பு மையங்கள், சேகரிப்பு மையங்கள், செயலாக்க அலகுகள் போன்ற சமூக விவசாய சொத்துக்களை உருவாக்குவதற்கு இந்த நிதி ஊக்கமளிக்கும். இந்தச் சொத்துக்கள் விவசாயிகள் தங்கள் விளைபொருள்களுக்கு அதிக மதிப்பைப் பெற உதவும், ஏனெனில் அவர்கள் தங்கள் பொருள்களை அதிக அளவில் சேமித்து வைப்பதன் மூலம் பொருள்கள் வீணாவதைக் குறைக்கவும், செயலாக்கம் மற்றும் மதிப்புக் கூட்டல் ஆகியவற்றை அதிகரிக்கவும் முடியும். ரூ 1 லட்சம் கோடி நிதி வசதி, பல கடன் வழங்கும் நிறுவனங்களுடன் கூட்டு சேர்ந்து நிதிதிட்டத்தின் கீழ் அனுமதிக்கப்படும்; 12 பொதுத்துறை வங்கிகளில் 11 வங்கிகள் வேளாண்மை, ஒத்துழைப்பு மற்றும் விவசாயிகள் நலத்துறையுடன் புரிந்துணர்வு ஒப்பந்தங்களில் ஏற்கனவே கையெழுத்திட்டுள்ளன. இந்தத் திட்டங்களின் நம்பகத்தன்மையை அதிகரிக்க 3 சதவீத வட்டிக் குறைப்பு மற்றும் ரூ .2 கோடி வரை கடன் உத்தரவாதம் பயனாளிகளுக்கு வழங்கப்படும். இத்திட்டத்தின் பயனாளிகளில் விவசாயிகள், முதன்மை வேளாண் கடன் சங்கம் (PACS), சந்தைப்படுத்தல் கூட்டுறவு சங்கங்கள், உழவர் உற்பத்தியாளர் அமைப்புகள் (FPOs) சுய உதவிக்குழுக்கள் (SHGs), கூட்டுப் பொறுப்புக் குழுக்கள் (JLGs), பல்நோக்கு கூட்டுறவுச் சங்கங்கள், வேளாண் தொழில் முனைவோர், தொடக்க நிறுவனங்கள் மற்றும் மத்திய / மாநில நிறுவனம் அல்லது உள்ளூர் ஆதரவு பெற்ற பொது-தனியார் கூட்டு நிதியுதவித் திட்டங்கள் ஆகியவை அடங்கும். 01 டிசம்பர் 2018 அன்று தொடங்கப்பட்ட பிரதம மந்திரியின் கிசான் சம்மன் நிதி யோஜ்னா (PM – KISAN) திட்டம் 9.9 கோடிக்கும் அதிகமான விவசாயிகளுக்கு 75,000 கோடி ரூபாய்க்கும் அதிகமாக நேரடியாக பணமாக வழங்கியுள்ளது. இது அவர்களின் விவசாயத் தேவைகளைப் பூர்த்தி செய்வதற்கும், அவர்களது குடும்பங்களை ஆதரிப்பதற்கும் உதவியது. பண உதவி நேரடியாக விவசாயிகளுக்குச் செல்லாமல் இருப்பதைத் தடுப்பதற்கும், விவசாயிகளுக்கு நிதி உதவியில் பலன் நேரடியாக கிடைப்பதற்கும், ஆதார் அங்கீகரிக்கப்பட்ட பயனாளிகளின் வங்கிக்கணக்கில் பணம் மாற்றப்படுவதால், பி.எம்-கிசான் திட்டத்தின் கீழ் செயல்படுத்துதல் இணையற்ற வேகத்தில் நடந்துள்ளது. கோவிட்-19 தொற்றுநோய்களின் போது விவசாயிகளுக்கு ஆதரவளிப்பதில் இந்தத் திட்டம் பேருதவியாக இருந்ததுடன், ஊரடங்கு காலத்தில் விவசாயிகளுக்கு உதவுவதற்காக கிட்டத்தட்ட 22,000 கோடி ரூபாய் வழங்கப்பட்டது குறிப்பிடதக்கது.
ஜனவரி 31-ந்தேதி 30-வது தேசிய மகளிர் ஆணைய தின நிகழ்ச்சியில் பிரதமர் உரையாற்றுகிறார்

பிரதமர் திரு நரேந்திர மோடி, ஜனவரி 31-ந்தேதி மாலை 4.30 மணியளவில், 30-வது தேசிய மகளிர் ஆணைய தின நிகழ்ச்சியில் காணொலி மூலம் உரையாற்றுகிறார். பல்வேறு துறைகளில் பெண் சாதனையாளர்களைப் போற்றுவதை நோக்கமாகக் கொண்டுள்ள இந்த நிகழ்ச்சியின் கருப்பொருள் ‘அவள் மாற்றத்தை ஏற்படுத்துபவள்’ என்பதாகும். மாநில மகளிர் ஆணையங்கள், மாநில அரசுகளின் மகளிர் மற்றும் குழந்தைகள் மேம்பாட்டு துறைகள், பல்கலைக்கழக, கல்லூரி ஆசிரியர்கள் மற்றும் மாணவர்கள், தன்னார்வ அமைப்புகள், பெண் தொழில்முனைவோர், வர்த்தக சங்கப் பிரதிநிதிகள் ஆகியோர் இந்த நிகழ்ச்சியில் பங்கேற்கின்றனர். இந்த நிகழ்ச்சியில் மத்திய மகளிர் மற்றும் குழந்தைகள் மேம்பாட்டு துறை அமைச்சரும் கலந்து கொள்வார்.
டென்மார்க் பிரதமருடனான பிரதமர் மோடியின் சந்திப்பு  பற்றிய செய்திக்குறிப்பு

டென்மார்க் பிரதமர் மேன்மைதங்கிய திருமதி மெட்டே ஃப்ரடெரிக்செனுடன் பிரதமர் திரு நரேந்திர மோடி இன்று இருதரப்பு சந்திப்பை நடத்தினார். இரு தலைவர்களும் நேருக்கு நேரான முறையில் பேச்சுவார்த்தை நடத்தியதைத் தொடர்ந்து தூதுக்குழு நிலையிலான பேச்சுவார்த்தை நடைபெற்றது. இந்தியா-டென்மார்க் பசுமை உத்திப் பங்களிப்பின் முன்னேற்றம் குறித்து இரு பிரதமர்களும் ஆய்வு செய்தனர். புதுப்பிக்கவல்ல எரிசக்தியில், குறிப்பாக கடற்கரை காற்று சக்தி, பசுமை ஹைட்ரஜனில் அதேபோல் திறன் மேம்பாடு, சுகாதாரம், கப்பல் போக்குவரத்து, தண்ணீர் மற்றும் ஆர்க்டிக் உள்ளிட்ட பலவற்றில் ஒத்துழைப்பது குறித்து விவாதிக்கப்பட்டது. நமது முக்கியமான திட்டங்களுக்கு இந்தியாவில் உள்ள டென்மார்க் நிறுவனங்களின் ஆக்கபூர்வ பங்களிப்பைப் பிரதமர் பாராட்டினார். டென்மார்க்கில் இந்திய நிறுவனங்களின் ஆக்கபூர்வ பங்களிப்பைப் பிரதமர் ஃப்டெரிக்சென் எடுத்துரைத்தார். இரு நாடுகளுக்கு இடையே மக்களுடனான உறவுகள் விரிவடைந்திருப்பதைப் பாராட்டிய இரு தலைவர்களும் குடிபெயர்தல் மற்றும் போக்குவரத்து ஒத்துழைப்பு குறித்த நகல் பிரகடனத்தை வரவேற்றனர். பிராந்திய மற்றும் உலகளாவிய விஷயங்கள் குறித்த கருத்துக்களையும் இரு தலைவர்களும் பரிமாறிக்கொண்டனர். தூதுக்குழு நிலையிலான பேச்சுவார்த்தைக்குப் பின் கூட்டறிக்கை ஏற்கப்பட்டது
தலாய் லாமாவின் 87வது பிறந்தநாளை முன்னிட்டு பிரதமர் அவருக்கு வாழ்த்து

தலாய் லாமாவின் 87வது பிறந்தநாளை முன்னிட்டு பிரதமர் திரு. நரேந்திர மோடி அவருக்கு வாழ்த்து தெரிவித்துள்ளார். மேலும், தலாய் லாமாவின் நீண்ட ஆயுளுக்காகவும், நல்ல ஆரோக்கியத்திற்காகவும் பிரதமர் பிரார்த்தனை செய்தார். இது தொடர்பாக பிரதமர் தனது டுவிட்டரில் கூறியிருப்பதாவது: "@தலாய்லாமா அவர்களுக்கு தொலைபேசி மூலம் அவருடைய 87வது பிறந்தநாள் வாழ்த்துக்களை தெரிவித்தேன். அவருடைய நீண்ட ஆயுளுக்கும் நல்ல ஆரோக்கியத்திற்கும் நாங்கள் பிரார்த்திக்கிறோம்."
எல்லைப் பாதுகாப்புப் படை தொடக்க தினத்தையொட்டி, எல்லைப் பாதுகாப்புப் படை வீரர்களுக்கு பிரதமர் வாழ்த்து

எல்லைப் பாதுகாப்புப் படையின் தொடக்க தினத்தையொட்டி, எல்லைப் பாதுகாப்புப் படை வீரர்கள் மற்றும் அவர்களது குடும்பத்தினருக்கு பிரதமர் திரு.நரேந்திர மோடி வாழ்த்து தெரிவித்துள்ளார். “எல்லைப் பாதுகாப்புப் படை தொடக்க தினத்தையொட்டி, எல்லைப் பாதுகாப்புப் படையினர் மற்றும் அவர்களது குடும்பத்தினருக்கு நல்வாழ்த்துகள். இயற்கைப் பேரிடர்கள் மற்றும் நெருக்கடியான தருணங்களின் போது, நமது குடிமக்களைப் பாதுகாக்க எல்லைப் பாதுகாப்புப் படை ஒரு மாபெரும் சக்தியாக உருவெடுத்திருக்கின்றனர்.!” என்று பிரதமர் தனது டுவிட்டரில் தெரிவித்துள்ளார்.
ஜப்பான் நாடாளுமன்ற தேர்தலில் வெற்றி பெற்றதற்காக மேதகு ஃபியூமியோ கிஷிடாவுக்கு பிரதமர் வாழ்த்து

ஜப்பான் நாடாளுமன்ற தேர்தலில் வெற்றி பெற்றதற்காக மேதகு ஃபியூமியோ கிஷிடாவுக்கு பிரதமர் திரு நரேந்திர மோடி வாழ்த்துத் தெரிவித்துள்ளார். இது குறித்த சுட்டுரையில் பிரதமர் கூறியிருப்பதாவது : “ஜப்பான் நாடாளுமன்ற தேர்தலில் வெற்றி பெற்றதற்காக மேதகு ஃபியூமியோ கிஷிடாவுக்கு இதயம் கனிந்த வாழ்த்துகள். நமது யுக்தி சார்ந்த மற்றும் உலகளாவிய கூட்டுறவை மேலும் வலுப்படுத்தவும், இந்தோ – பசிபிக் பகுதி மற்றும் அதற்கு அப்பாலும் அமைதி மற்றும் செழிப்பை ஏற்படுத்தவும் உங்களுடன் இணைந்து பணியாற்றுவதை எதிர்நோக்கியுள்ளேன்”. —
இந்தியா செயல் திட்டம் 2020 மாநாட்டில் பிரதமர் சிறப்புரை

டைம்ஸ் நவ் தொலைக்காட்சி புதுதில்லியில் இன்று (12.02.2020) நடத்திய, இந்தியா செயல்திட்டம் 2020 பற்றிய மாநாட்டில், பிரதமர் திரு நரேந்திர மோடி கலந்து கொண்டு சிறப்புரையாற்றினார். மாநாட்டில் பேசிய திரு மோடி, உலகின் இளைய நாடான இந்தியா, புதிய தசாப்தத்திற்கான செயல் திட்டத்தை வகுத்து வரும் நிலையில், இளைய நாடான இந்தியா மெதுவாக பயணிக்க விரும்பவில்லை என்றார். இந்த உணர்வை அரசு முழுமையாக பின்பற்றி செயல்படுவதன் காரணமாக, கடந்த சில மாதங்களில் மட்டும் 100 முக்கிய முடிவுகளை மேற்கொண்டிருப்பதாகவும் பிரதமர் தெரிவித்தார். இதுபோன்ற மாற்றங்கள் சமுதாயத்தின் அனைத்து மட்டத்திலும், புதிய ஆற்றலைப் புகுத்தி, நம்பிக்கையை ஏற்படுத்தியிருப்பதாகவும் அவர் கூறினார். தற்போது நாட்டில் உள்ள ஏழைகளும் தங்களது வாழ்க்கைத் தரத்தை மேம்படுத்துவதோடு, வறுமையை அகற்றிக் கொள்ள முடியும் என்ற நம்பிக்கையை பெற்றிருப்பதாக குறிப்பிட்ட பிரதமர், இதேபோன்று விவசாயிகளும் தங்களது வருமானத்தை அதிகரித்துக் கொள்ள முடியும் என்ற நம்பிக்கையைப் பெற்றிருப்பதாக தெரிவித்தார். 5 டிரில்லியன் டாலர் பொருளாதாரம் – சிறிய மாநகரங்கள் மற்றும் நகரங்கள் மீது கவனம் செலுத்துதல்: “அடுத்த ஐந்தாண்டுகளில் 5 டிரில்லியன் டாலர் பொருளாதாரம் கொண்ட நாடாக விரிவுபடுத்த இந்தியா முயற்சி மேற்கொண்டுள்ளது. “இந்த லட்சியத்தை அடைய இலக்கு நிர்ணயித்து செயல்படுவது சிறந்தது. இந்த இலக்கை அடைவது அவ்வளவு எளிதல்ல என்றாலும், அடைய முடியாத இலக்கும் அல்ல” என்று அவர் குறிப்பிட்டார். இந்த இலக்கை அடைய, நாட்டில் உற்பத்தித் துறையை வலுப்படுத்துவது மிகவும் அவசியம் என்பதோடு, நாட்டின் ஏற்றுமதி அளவை அதிகரிக்கவும் அரசு பல்வேறு முயற்சிகளை மேற்கொண்டுள்ளதாக அவர் கூறினார். இதுபோன்ற முயற்சிகளுக்கு இடையே, பொருளாதார ரீதியாக வளர்ந்து வரும் நாடு என்ற அடிப்படையிலும், சர்வதேச பொருளாதாரத்தில் ஏற்படும் ஏற்றத்தாழ்வுகள் காரணமாகவும், இந்தியா பல்வேறு சவால்களை சந்திக்க வேண்டியுள்ளது என்றும் பிரதமர் தெரிவித்தார். முதன்முறையாக, நாட்டில் உள்ள சிறிய மாநகரங்களின் பொருளாதார வளர்ச்சியில் கவனம் செலுத்தி அவற்றை வளர்ச்சிக்கான புதிய மையங்களாக உருவாக்கவும் அரசு முயற்சி மேற்கொண்டு வருவதாக அவர் குறிப்பிட்டார். வரி விதிப்பு முறையை மேம்படுத்துதல்: “வரி விதிப்பு முறையை மேம்படுத்த ஒவ்வொரு அரசும் தயக்கம் காட்டி வந்தன. இந்த நிலைமையில், பல ஆண்டுகளாக எந்த மாற்றமும் இல்லாமல் இருந்தது. தற்போது நாங்கள்தான் நடைமுறைகள் சார்ந்த வரி விதிப்பு முறையிலிருந்து குடிமக்கள் நலன் சார்ந்த வரி விதிப்பு முறைக்கு மாறியிருக்கிறோம். வரி செலுத்துவோரின் விவரங்களை நடைமுறைப்படுத்தும் குறிப்பிட்ட சில நாடுகளின் பட்டியலில் இந்தியாவும் சேரவுள்ளது. இந்த விவரப்பட்டியல், வரிசெலுத்துவோரின் உரிமைகளை தெளிவாக எடுத்துரைக்கும்” என்றும் பிரதமர் தெரிவித்தார். வரி ஏய்ப்பு செய்வோர் மற்றும் நேர்மையாக வரி செலுத்துவோரிடம் காட்டப்படும் இரட்டை அணுகுமுறை பற்றியும், ஒவ்வொரு இந்தியரும் சுயபரிசோதனை செய்து கொள்வது அவசியம் என்று பிரதமர் வலியுறுத்தினார். நாட்டின் அனைத்து குடிமக்களும் பொறுப்புள்ள குடிமக்களாக இருப்பதோடு தாங்கள் செலுத்த வேண்டிய வரியை முறையாக செலுத்துமாறும் கேட்டுக் கொண்டார். வளமான இந்தியாவை உருவாக்குவதில் ஊடகங்கள் ஆக்கப்பூர்வமாக பணியாற்ற வேண்டும் என்றும் அவர் வலியுறுத்தினார். “ஒவ்வொரு இந்தியரும் தங்களது கடமைகளை நிறைவேற்றினாலே, தீர்க்க முடியாத பிரச்சினை என்று எதுவும் இருக்காது. இதன்மூலம் நாடு புதிய வலிமை மற்றும் புதிய சக்தியை பெறும். இதுவே இந்த தசாப்தத்தில் இந்தியாவை புதிய உச்சத்திற்கு அழைத்துச் செல்லும்” என்றும் அவர் தெரிவித்தார்.
ஹோலிப் பண்டிகையையொட்டி மக்களுக்குப் பிரதமரின் வாழ்த்துக்கள்

ஹோலிப் பண்டிகையையொட்டி பிரதமர் திரு. நரேந்திர மோடி மக்களுக்கு வாழ்த்துக்களை தெரிவித்துள்ளார். “होली के पावन पर्व की सभी देशवासियों को ढेरों शुभकामनाएं। हर्ष और उल्लास का यह त्योहार हमारी एकता और सद्भावना के रंग को और प्रगाढ़ करे।”, என்று பிரதமர் தெரிவித்துள்ளார்.
இந்தியாவுக்கும் கத்தாருக்கும் இடையே இளைஞர் நலன் மற்றும் விளையாட்டுகள் துறையில் ஒத்துழைப்பு குறித்த புரிந்துணர்வு ஒப்பந்தம் பற்றி மத்திய அமைச்சரவையில் விளக்கப்பட்டது

இந்தியாவுக்கும் கத்தாருக்கும் இடையே இளைஞர் நலன் மற்றும் விளையாட்டுகள் துறையில் ஒத்துழைப்பு குறித்த புரிந்துணர்வு ஒப்பந்தம் பற்றி பிரதமர் திரு.நரேந்திர மோடி தலைமையிலான மத்திய அமைச்சரவையில் இன்று விளக்கப்பட்டது. ஏப்ரல்-7, 1999 அன்று கையெழுத்தான இந்த புரிந்துணர்வு ஒப்பந்தம் மற்றும் 5-06-2016 அன்று கட்டாருடன் கையெழுத்தான இளைஞர் நலன் விளையாட்டுத் துறை ஒத்துழைப்பு குறித்த முதலாவது செயல்நிலை திட்டமான இருதரப்பு புரிந்துணர்வு ஒப்பந்தம் குறித்தும் அமைச்சரவைக்கு விளக்கப்பட்டது. இந்த புரிந்துணர்வு ஒப்பந்தம் விளையாட்டுகள் விஞ்ஞானம், விளையாட்டு மருத்துவம், பயிற்சி தொழில்நுட்பம் ஆகியவற்றில் அறிவு மற்றும் நிபுணத்துவத்தை விரிவாக்க உதவும். இதனையடுத்து நமது விளையாட்டு வீரர்கள் சர்வதேச போட்டிகளில் சிறப்பாக செயல்படுவது சாத்தியமாகும். மேலும் இந்தியாவிற்கும் கட்டாருக்கும் இடையே இருதரப்பு உறவுகளை இது வலுப்படுத்தும். அனைத்து விளையாட்டு வீரர்களுக்கும் அவர்களது சாதி, சமய, இன மண்டல, பாலின, வேறுபாடுகளின்றி இந்த ஒப்பந்தம் பயன்படும்.
டோக்கியோ ஒலிம்பிக் போட்டிகள் 2020 -ன் பளுதூக்கும் பிரிவில் வெள்ளிப் பதக்கம் வென்ற மீராபாய் சானுவிற்கு பிரதமர் பாராட்டு

டோக்கியோ ஒலிம்பிக் போட்டிகள் 2020 –ன் பளுதூக்கும் பிரிவில் வெள்ளிப் பதக்கம் வென்ற மீராபாய் சானுவிற்கு பிரதமர் திரு நரேந்திர மோடி பாராட்டு தெரிவித்துள்ளார். “டோக்கியோ ஒலிம்பிக் போட்டிகள் 2020-ற்கு இதைவிட ஒரு மகிழ்ச்சியான துவக்கத்தை கோரியிருக்க முடியாது. மீராபாய் சானுவின் மாபெரும் செயல்திறனால் இந்தியா குதூகலம் அடைந்துள்ளது. பளுதூக்கும் பிரிவில் வெள்ளிப் பதக்கம் வென்றதற்காக அவருக்கு வாழ்த்துகள். அவரது வெற்றி ஒவ்வொரு இந்தியருக்கும் ஊக்கமளிக்கிறது. #Cheer4India #Tokyo2020”, என்று பிரதமர் தமது சுட்டுரைச் செய்தியில் குறிப்பிட்டுள்ளார்.
பூட்டானில் உருவாகும் மங்காடெச்சு நீர்மின் உற்பத்தி திட்டத்தின் திருத்தப்பட்ட  செலவு மதிப்பீடு

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை பூட்டானில் தற்போது உருவாகிக் கொண்டிருக்கும் 720 மெகாவாட் உற்பத்தித் திறன் கொண்ட மங்காடெச்சு நீர்மின் உற்பத்தி திட்டத்தின் ரூ. 4020.63 கோடிக்கான திருத்திய செலவு மதிப்பீட்டிற்கு தனது ஒப்புதலை அளித்தது. இந்தத் திட்டமானது தனது உபரி மின்சாரத்தை இந்தியாவிற்கு வழங்கும். இதன் மூலம் நாட்டில் மின் வழங்கும் திறனை மேம்படுத்தும். இந்த திருத்திய செலவு மதிப்பீட்டிற்கு விரைவாக அனுமதி அளிப்பதன் மூலம் திட்ட வேலைகள் எவ்வித தடையுமின்றி தொடர வழிவகுக்கும். இந்த மங்காடெச்சு நீர்மின் உற்பத்தி திட்டத்தை மேற்கொள்ள இருநாடுகளுக்கும் இடையேயான ஒப்பந்தம் இந்தியாவிற்கும் பூட்டானுக்கும் இடையே 2010ஆம் ஆண்டு ஏப்ரல் மாதத்தில் கையெழுத்தானது. (மார்ச் 2008 விலைவாசி அளவில்) ரூ. 2896.3 கோடி என்ற செலவு மதிப்பீட்டிற்கு ஒப்புதல் பெறப்பட்ட இந்த திட்டத்திற்கான நிதியை 30 சதவீதம் நிதியுதவியாகவும், மீதமுள்ள 70 சதவீதத்தை ஆண்டுக்கு 10 சதவீத வட்டி என்ற விகிதத்தில் கடனாகவும் இந்தியா வழங்கவும், இந்தக் கடனை பூட்டான் முப்பது சமமான அரையாண்டுத் தவணைகளில் திருப்பிச் செலுத்தவும் இந்த ஒப்பந்தத்தில் ஒப்புக் கொள்ளப்பட்டது. தற்போது இந்தத் திட்டத்திற்கான செலவானது மொத்தத்தில் ரூ. 1124.359 கோடி அதிகரித்துள்ளது. மார்ச் 2008க்கும் மார்ச் 2014க்கும் இடையேயான பணவீக்கம், இத்திட்டப்பகுதிக்கு மேலே நீர்பிடிப்பிற்கான அணைக்கான எல்லைச் சுவரை கட்டுவது, நாணய பரிமாற்றத்தில் உருவான மாற்றங்கள் மற்றும் இதர பலவும் இவ்வாறு திருத்திய செலவு மதிப்பீடு உயரக் காரணமாக அமைந்தன.
மிலாத்-உன்-நபி பண்டிகைக்கு பிரதமர் வாழ்த்து

மிலாத்-உன்-நபி பண்டிகையை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “அனைவருக்கும் மிலாத்-உன்-நபி திருநாள் வாழ்த்துக்கள். இந்த நன்னாள் நம் சமூதாயத்தில் சகோதரத்துவத்தையும் இறக்ககுனத்தையும் விதைக்கட்டும்” என்று பிரதமர் கூறியுள்ளார்.
உலக சுற்றுலா நாளையொட்டி, அனைவரையும் இந்தியாவுக்கு வரவேற்றார் பிரதமர்.

பிரதமர் நரேந்திர மோடி அவர்கள், உலக சுற்றுலா நாளன்று, உலகெங்கும் உள்ள மக்களை இந்தியாவுக்கு வருமாறு வரவேற்றார். “உலக சுற்றுலா நாளான இன்று, இந்தியாவுக்கு வருகை தந்து, இந்தியாவின் அழகையும் அதன் பன்முகத் தன்மையையும் இந்திய மக்களின் அளவிலா அன்பையும் அனுபவிக்குமாறு கேட்டுக் கொள்கிறேன்” என்று பிரதமர் மோடி தெரிவித்தார். •••••
குஜராத் மாநில பஞ்சாயத்து உறுப்பினர்களுடன்  பிரதமர் மோடி சந்திப்பு

குஜராத் மாநில பஞ்சாயத்து உறுப்பினர்களை பிரதமர் திரு நரேந்திர மோடி நேற்று சந்தித்து கிராமப்புற வளர்ச்சி மற்றும் சமூக வளர்ச்சிக்காக மக்கள் சக்தியை மேம்படுத்துவது குறித்து கலந்துரையாடினார். ட்விட்டரில் பிரதமர் கூறி இருப்பதாவது; ''குஜராத் மாநில பஞ்சாயத்து உறுப்பினர்களுடன் சிறப்பான சந்திப்பு நேற்று நிகழ்ந்தது. கிராமப்புற வளர்ச்சி மற்றும் சமூக வளர்ச்சிக்காக மக்கள் சக்தியை மேம்படுத்துவது தொடர்பான விஷயங்கள் பற்றி நாங்கள் விரிவாக கலந்துரையாடினோம்".
குடியரசுத் துணைத் தலைவர், பிரதமர் மற்றும் மக்களவை சபாநாயகர் ஆகியோர் செப்டம்பர் 15-ஆம் தேதி சன்சத் தொலைக்காட்சியைத் தொடங்கி வைக்கிறார்கள்

குடியரசுத் துணைத் தலைவரும் மாநிலங்களவைத் தலைவருமான திரு. எம். வெங்கையா நாயுடு, பிரதமர் திரு. நரேந்திர மோடி மற்றும் மக்களவை சபாநாயகர் திரு. ஓம் பிர்லா ஆகியோர் செப்டம்பர் 15-ஆம் தேதி மாலை ஆறு மணிக்கு நாடாளுமன்ற வளாகத்தின் பிரதான கூட்ட அரங்கில் சன்சத் தொலைக்காட்சியைத் தொடங்கி வைப்பார்கள். சர்வதேச ஜனநாயக தினத்தை முன்னிட்டு இந்தத் தொலைக்காட்சி அறிமுகப்படுத்தப்படுகிறது. சன்சத் தொலைக்காட்சி பற்றி: 2021 பிப்ரவரி மாதத்தில், லோக்சபா தொலைக்காட்சி, ராஜ்யசபா தொலைக்காட்சி ஆகிய இரண்டையும் இணைக்க முடிவெடுக்கப்பட்டு, சன்சத் தொலைக்காட்சியின் தலைமை நிர்வாக அலுவலர் கடந்த மார்ச் மாதம் நியமிக்கப்பட்டார். சன்சத் தொலைக்காட்சியில் நாடாளுமன்ற நடவடிக்கைகள் மற்றும் ஜனநாயக அமைப்புகள், ஆளுகை மற்றும் திட்டங்கள்/ கொள்கைகளின் அமலாக்கம், இந்தியாவின் வரலாறு, கலாச்சாரம் மற்றும் சம காலத்திற்கு உரிய விஷயங்கள்/ நலன்கள்/ பிரச்சினைகள் ஆகிய முக்கியமான நான்கு பிரிவுகளில் நிகழ்ச்சிகள் இடம்பெறும். ——
இன்சாட்-3டி.ஆர். வெற்றிகரமாக செலுத்தப்பட்டதற்கு இஸ்ரோ விஞ்ஞானிகளுக்கு பிரதமர் பாராட்டு

இன்சாட்-3டி.ஆர். மேம்படுத்தப்பட்ட பருவநிலைக் கணிப்பு செயற்கை கோளை சுமந்து கொண்டு இந்தியாவின் புவிச்சுற்று இணைந்த செய்கைக்கோள் செலுத்து வாகனம் ஜி.எஸ்.எல்.வி-எஃப்05 ஐ பத்தாவது முறையாக வெற்றிகரமாக விண்ணில் செலுத்திய இஸ்ரோ விஞ்ஞானிகளுக்கு பிரதமர் திரு. நரேந்திர மோடி தனது பாராட்டுகளை தெரிவித்துள்ளார். “நமது விண்வெளித் திட்டம் முன்மாதிரியான சாதனைகளுடன் நம்மை மீண்டும் மீண்டும் பெருமையடையச் செய்கின்றன. இன்சாட்-3டி.ஆர். வெற்றிகரமாக விண்ணில் ஏவப்பட்டிருப்பதற்கு மிகுந்த மகிழ்ச்சி அளிக்கும் தருணமாகும் மிகச்சிறந்த உயர்நிலை திறன், இணையில்லாத அர்ப்பணிப்பு, குறிப்பிடத்தக்க மனஉறுதி ஆகியவற்றை வெளிக்காட்டியமைக்காக இஸ்ரோ விஞ்ஞானிகளுக்கு மீண்டும் ஒருமுறை பாராட்டுகள்” என்று பிரதமர் தமது செய்தியில் குறிப்பிட்டுள்ளார்
மாநில நிறுவன நாளை முன்னிட்டு ஹரியானா மக்களுக்கு பிரதமர், வாழ்த்து

ஹரியானா மாநில நிறுவன தினத்தை முன்னிட்டு, அந்த மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் தனது டுவிட்டரில் கூறியிருப்பது: "மாநில நிறுவன தினத்தை முன்னிட்டு ஹரியானா மக்களுக்கு வாழ்த்துக்கள். பாரம்பரியம், கலாச்சார பெருமைகளை கட்டிக் காக்கும் இம்மாநிலம், தொடர்ந்து வளர்ச்சியில் புதிய தரத்தை உருவாக்க வாழ்த்துகள்"